憫雨歎
作者：周紫芝
朝代：宋

paragraphs: 南方久不雨，旱氣日益酷。
起視夜何其，星斗燦滿目。
朝雲藹空濛，暮雨思霢霂。
雷師方鞭車，風伯忽舞纛。
百神各顛倒，誰爲調玉燭。
兩宫方蒙塵，百執被驅逐。
萬里沙漠行，長征犯三伏。
懸知臣子心，北望眢兩目。
願興膚寸雲，朝隮暮滲漉。
天公倘悔禍，何止望一熟。
皇輿既言歸，壤地亦旋復。
誰當挽天河，下洗憂憤辱。